รัฐบาลไทย-ข่าวทำเนียบรัฐบาล-รัฐมนตรีฯ พิมพ์ภัทรา ร่วมยินดี GMW เปิดสายการผลิตส่งรถยนต์ New GWM ORA Good Cat คันแรก จากโรงงานอัจฉริยะ
วันจันทร์ที่ 15 มกราคม 2567
15/01/2567
รัฐมนตรีฯ พิมพ์ภัทรา ร่วมยินดี GMW เปิดสายการผลิตส่งรถยนต์ New GWM ORA Good Cat คันแรก จากโรงงานอัจฉริยะ
รัฐมนตรีฯ พิมพ์ภัทรา ร่วมยินดี GMW เปิดสายการผลิตส่งรถยนต์ New GWM ORA Good Cat คันแรก จากโรงงานอัจฉริยะ
วันที่ 12 มกราคม 2567 นางสาวพิมพ์ภัทรา วิชัยกุล รัฐมนตรีว่าการกระทรวงอุตสาหกรรม เป็นประธานพิธีเปิดสายการผลิต และร่วมเป็นสักขีพยานในการส่งรถยนต์ New GWM ORA Good Cat คันแรกออกจากสายการผลิตจากโรงงานอัจฉริยะ เกรท วอลล์ มอเตอร์ แมนูแฟคเจอริ่ง (ประเทศไทย) พร้อมด้วย นายดนัยณัฏฐ์ โชคอํานวย ที่ปรึกษารัฐมนตรีว่าการกระทรวงอุตสาหกรรม นายวันชัย พนมชัย เลขาธิการสํานักงานมาตรฐานผลิตภัณฑ์อุตสาหกรรม นางวรรณ ชิตอรุณ ผู้อํานวยการสํานักงานเศรษฐกิจอุตสาหกรรม นายวีริศ อัมระปาล ผู้ว่าการการนิคมอุตสาหกรรมแห่งประเทศไทย โดยมี นายไคลด์ เฉิง ประธาน เกรท วอลล์ มอเตอร์ ประจําภูมิภาคอาเซียน นายวุฒิกร สุริยะฉันทนานนท์ รองประธานฝ่ายการตลาด เกรม วอลล์ มอเตอร์ ประจําภูมิภาคอาเซียน และคณะผู้บริหาร ให้การต้อนรับ ณ โรงงาน เกรท วอลล์ มอเตอร์ แมนูแฟคเจอริ่ง (ประเทศไทย) นิคมอุตสาหกรรมอีสเทิร์นซีบอร์ด จังหวัดระยอง
รัฐมนตรีฯ พิมพ์ภัทรา กล่าวว่า เป็นที่ทราบกันดีว่า อุตสาหกรรมยานยนต์ไฟฟ้าของไทย มีการขยายตัวอย่างต่อเนื่อง กระทรวงอุตสาหกรรม ร่วมกับหน่วยงานที่เกี่ยวข้องทั้งภาครัฐและเอกชน ได้ร่วมกันขับเคลื่อนนโยบายการส่งเสริมอุตสาหกรรมยานยนต์ไฟฟ้า เพื่อให้เกิดการลงทุนในอุตสาหกรรมยานยนต์ไฟฟ้าและชิ้นส่วนสําคัญในประเทศ ซึ่งสะท้อนให้เห็นถึงความสําเร็จของนโยบายและมาตรการส่งเสริมรวมทั้งการพัฒนาโครงสร้างพื้นฐาน ทั้งนี้ บริษัท เกรท วอลล์ มอเตอร์ แมนูแฟคเจอริ่ง (ประเทศไทย) เป็นผู้ผลิตและจําหน่ายรถยนต์หลากหลายรุ่นและได้รับความนิยมอยู่ในอันดับต้น ๆ ของประเทศ โดยเฉพาะรุ่น ORA Good Cat ที่ยังคงได้รับความนิยมอย่างต่อเนื่อง การเปิดสายการผลิตรถยนต์ไฟฟ้า New GWM ORA Good Cat คันแรกในประเทศไทยในวันนี้ จึงนับเป็นจุดเริ่มต้นของการก้าวสู่การเป็นฐานการผลิตยานยนต์ไฟฟ้าในภูมิภาคอาเซียน ดิฉันหวังเป็นอย่างยิ่งว่าบริษัทฯ จะขยายการลงทุนในการผลิตยานยนต์และชิ้นส่วน รวมทั้งพัฒนารถยนต์ไฟฟ้ารุ่นใหม่ ๆ และสนับสนุนการใช้ห่วงโซ่การผลิตในประเทศ เพื่อรักษาและต่อยอดการเป็นหนึ่งในฐานการผลิตยานยนต์พวงมาลัยขวา สําหรับจําหน่ายในประเทศและส่งออกในภูมิภาคอย่างยั่งยืน
สําหรับการเปิดตัว New GWM ORA Good Cat จากสายการผลิตจากโรงงานภายในประเทศ ถือเป็นการดําเนินธุรกิจตามหนึ่งในพันธกิจของ เกรท วอลล์ มอเตอร์ ในการผลิตเพื่อชดเชยการนําเข้ารถยนต์ไฟฟ้าตามนโยบายการส่งเสริมการใช้รถยนต์ไฟฟ้ากับทางภาครัฐ หรือ ZEV 3.0 ที่ เกรท วอลล์ มอเตอร์ ได้ทําการลงนามกับภาครัฐเป็นแบรนด์แรก ๆ ตั้งแต่วันที่ 21 มีนาคม 2565 นอกจากนี้ ยังถือเป็นอีกก้าวสําคัญของบริษัทฯ ในการผลิต New GWM ORA Good Cat ภายนอกประเทศจีนเป็นครั้งแรก ตามกลยุทธ์ "Ecological Go-Abroad" ในการขยายธุรกิจสู่ตลาดต่างประเทศ โดยการนําระบบนิเวศทางด้านยานยนต์ที่ครอบคลุมเพื่อพัฒนาอุสาหกรรมในภาพรวมอย่างรอบด้าน ตอกย้ําความพร้อมในการเดินหน้าผลักดันประเทศไทยสู่การเป็นศูนย์กลางของการใช้และการผลิตรถยนต์พลังงานไฟฟ้าในภูมิภาคอาเซียน รวมถึงสนับสนุนการลงทุนและการจ้างงานให้เกิดขึ้นในประเทศไทย ยกระดับการแข่งขัน พัฒนาศักยภาพแรงงานไทย สร้างความคึกคักให้เกิดขึ้นในอุตสาหกรรมยานยนต์ไทย โดยตั้งแต่เดือนมีนาคม 2567 เป็นต้นไป บริษัทฯ ยังวางแผนที่จะใช้ชุดแบตเตอรี่ ที่ผลิตจากโรงงานผลิตแบตเตอรี่ SVOLT ที่ได้เข้ามาลงทุนและตั้งโรงงานผลิตในประเทศไทยตั้งแต่เดือนกรกฎาคมปี 2566 อีกด้วย